Politieke probleme in die Weskaap – Vuurslag
Politieke probleme in die Weskaap
Vuurslag	Politiek	 Mei 20, 2009 2 Minutes
Nadat die ANC in vanjaar se verkiesings die provinsiale stem in die Weskaap teen die Demokratiese Alliansie verloor het, het dit duidelik geword dat hulle nie hierdie nederlaag met die nodige waardigheid sou aanvaar soos wat dit ware politici in ‘n ware ontwikkelde demokrasie betaam nie.
Op 1 Mei het die sekretaris-generaal van die ANC, Gwede Mantashe tydens ‘n werkersdagsaamtrek gesê dat die ANC in die Weskaap ‘n skadukabinet sou saamstel om die sogenaamde “regse planne” van die DA oop te vlek. Die ANC se heethooftige jeugleier, Julius Malema, het tydens ‘n ander saamtrek na Helen Zille, leier van die DA, as ‘n “rasistiese klein dogtertjie” verwys en gesê dat sy aan Jacob Zuma se regering verslag sal moet doen.
Toe Helen Zille haar provinsiale kabinet aangewys het was dit ‘n verrassing om te sien dat almal mans is. Sy het gesê dat sy die beste kandidate vir die werk aangestel het. COSATU en die ANC was glad nie gelukkig hiermee nie en COSATU het glad gedreig om vir Zille voor die gelykheidshof te daag. Sy het by haar standpunt gehou, maar toe maak sy die fout om Jacob Zuma daarvan te beskuldig dat hyself seksisties is omdat hy sy vroue aan die gevaar van HIV/vigs bloot te stel nadat hy by ‘n HIV-positiewe vrou geslaap het. Dis ‘n verwysing na die verkragtingsaak wat ‘n paar jaar terug teen hom aanhangig gemaak is en waarin hy onskuldig bevind is. Hierdie uitspraak van Zille het ‘n woeste bekgeveg veroorsaak waarin allerlei banaliteite rondgeslinger is wat mens nie hier wil aanhaal nie. Later het die ANC se jeugliga en Mkonto wi’Siswe se veterane met militante optrede gedreig as sy nie ophou om op ‘n “disrespekvolle wyse” van Zuma te praat nie. Gelukkig het die ANC homself van hierdie uitsprake gedistansieer, maar dis ook al wat hulle gedoen het.
Verder het dit oor die naweek bekend geword dat daar op Helen Zille en haar kabinet gespioeneer word. Hierdie spioene het al tien provinsiale departemente binnegedring. Volgense berigte raporteer hierdie spioene aan die ANC terug. Intussen het COSATU die DA-regering in die Weskaap ‘n maand tyd gegee om hulle standpunt oor vertenwoordiging en geslagsgelykheid in die kabinet te verander. Indien nie, sal hhulle glo ‘n mosie van vantroue teen Helen Zille en die DA indien.
Om die kersie op die koek te sit, is daar ook nog ‘n haatgroep op Facebook gestig teen Henen Zille. Hierdie haatgroep word hoofsaaklik deur jong ANC-ondersteuners besoek en gebruik. ‘n Senior ANC-amptenaar, Malusi Gigaba, was glo ook ‘n lid van hierdie groep, alhoewel sy woordvoerder beweer hy het nie aan die debat op hierdie groep deelgeneem nie. Asof ons hulle nou moet glo. Op hierdie haatgroep is daar op vieslike manier na haar verwys en party het selfs met geweld gedreig.
Ekself is nie ‘n DA-ondersteuner nie, maar hierdie soort politiekery maak my bang. As dinge so aanhou soos nou, kan dit dalk lei tot grootskaalse burgerlike onrus. Hierdie gaan nie net oor partypolitiek nie, maar oor die veiligheid en stabiliteit van die Weskaap maar ook die hele land.
Die ANC en COSATU moet ophou met hierdie gevaarlike speletjies van hulle en aanvaar dat die DA die provinsiale verkiesing in die Weskaap gewen het en dat sy vir die volgende vyf jaar moet regeer soos hulle sogenaamde demokratiese grondwet voorskryf. Helen Zille moet haar nie so maklik by die ANC se nuttelose bekgevegte laat intrek nie. Moenie ‘n dwaas na sy sotheid antwoord nie, anders trek hulle jou na hulle vlak toe af. Verder moet sy sterk bly staan ter wille van die provinsie en die land se stabiliteit.
Gepubliseer Mei 20, 2009
Previous Post Groot probleme in Vryheidsfront Plus
Next Post Geluk julle bulle